**המדריך לרוצח** (באנגלית: **How to Get Away with Murder**; בתרגום מילולי: "איך לא להיתפס לאחר רצח") היא סדרת טלוויזיה אמריקאית מסוגת דרמה משפטית של רשת ABC שעלתה לשידור ב-25 בספטמבר 2014 עד לסיומה לאחר שש עונות ב-14 במאי 2020.

הסדרה נוצרה על ידי פיטר נובאק והופקה על ידי שונדה ריימס. בסדרה מככבת ויולה דייוויס שמגלמת פרופסור למשפטים באוניברסיטה יוקרתית בפילדלפיה שמסתבכת בעלילת רצח יחד עם ארבעה מתלמידיה. הסדרה משודרת בישראל בערוץ HOT3 ובשירות הסטרימינג של נטפליקס.

על גילום דמותה, זכתה ויולה דייוויס לשבחי ביקורות; היא הפכה לאישה השחורה הראשונה שזכתה בפרס אמי לבידור בפריים טיים לשחקנית ראשית מצטיינת בסדרת דרמה, זכתה בשני פרסי סאג על ביצוע מצטיין בסדרת דרמה, ובפרס Image לשחקנית מצטיינת בסדרת דרמה. דייוויס הייתה גם מועמדת לפרס גלובוס הזהב לשחקנית הטובה ביותר בסדרת טלוויזיה, לפרס בחירת המבקרים לשחקנית הטובה ביותר בסדרת דרמה, ובאגודת מבקרי טלוויזיה לפרס TCA על הישגים אישיים בדרמה. גם אלפרד אינוק ואייז'ה נעמי קינג זכו להכרה על ביצועיהם בסדרה.

הסדרה זכתה לתואר תוכנית הטלוויזיה של השנה על ידי מכון הסרטים האמריקאי וזכתה בפרס GLAAD ובפרס Image בקטגוריית סדרת דרמה מצטיינת.

עלילה
-----

### עונה 1

הסדרה עוקבת אחרי חייה האישיים והמקצועיים של אנאליס קיטינג, פרופסור מבריקה למשפט פלילי, שמייצגת את הפושעים הגדולים ביותר ותעשה כל שביכולתה כדי להוכיח את חפותם. על פניו, נדמה שלאנאליס יש הכול – קריירה מוצלחת, תדמית זוהרת ובעל אוהב, סם. השנה, כמו בכל שנה, היא בוחרת מקבץ סטודנטים מבטיחים ומעסיקה אותם בחברת עורכי הדין שלה. לעבוד עם אנאליס זו הזדמנות של פעם בחיים, כזו שיכולה לשנות את מסלול חיי התלמידים לעד. מה שבסופו של דבר קורה, כאשר הם מוצאים את עצמם מעורבים בעלילת רצח שתזעזע את האוניברסיטה כולה. כעת, הם צריכים ליישם את החומר הנלמד גם בחיים האמיתיים. העונה הראשונה מציגה לקוחות שונים של פרופסור קיטינג, וחוקרת שני מקרי רצח הקשורים זה לזה באמצעות פלשבקים ופלשפורוורדים רצופים: לילה סטנגרד, תלמידה באוניברסיטת מידלטון שניהלה רומן עם סם קיטינג, בעלה של אנאליס; וסם קיטינג שמת מידיהם של הסטודנטים של אנאליס.

תשעת הפרקים הראשונים מתחלפים בין ציר הזמן של ההווה in medias res, ומתארים את הסטודנטים מכסים את הרצח של סם בכך שהם נפטרים מגופתו, לבין הפלשבקים המפרטים את השתלשלות האירועים שהובילו למותו של סם: אנאליס נהיית מעורבת בחקירת לילה סטנגרד בעידודו של וס, מה שמוביל אותה לגלות על הרומן של סם ולחשוד שסם הרג את לילה. ששת הפרקים האחרונים של העונה מתארים את הניסיון של אנאליס לעזור לסטודנטים שלה לטייח את הרצח של סם ובצורה חוקית לסבך את סם במותה של לילה, ופלאשבקים לרגעיה האחרונים של לילה לפני שנרצחה.

### עונה 2

תשעת הפרקים הראשונים מתמקדים בתיק של האחים האפסטל, ובמעורבותם לכאורה במוות של הוריהם המאמצים. במקביל, וס משתף פעולה עם אחיה האומן של רבקה על מנת לנסות למצוא אותה. מערכת היחסים של קונור ואוליבר חווה משברים, ואשר עובד עם התובעת בתיק של האחים האפסטל, אמילי סינקלייר, על מנת להגן על הסודות שלו. בפרק הסיום של חצי העונה, אמילי סינקלייר נרצחת, ואנאליס עוזרת לכסות על כך, בכך שהיא גורמת לווס לירות בה.

החלק השני של העונה מתמקד בחקירה של וס סביב התאבדותה של אימו לפני עשר שנים, ונחשף מפלשבקים עד כמה אנאליס הייתה מעורבת בהתאבדותה. העונה נגמרת בכך שאנאליס מגלה שפרנק היה אחראי לזה שהיא הייתה מעורבת בתאונת דרכים ואיבדה את התינוק שלה, ווס פוגש את אביו הביולוגי רגע לפני שהוא נורה למוות.

### עונה 3

העונה מתחילה בשנת הלימודים החדשה בקמפוס למשפטים. תשעת הפרקים הראשונים קודמים לאסון שמתרחש בפרק התשיעי בעונה זו והוא שריפת הבית של אנאליס והאדם שמת בשריפה. השתלשלות האירועים למסתורין כוללים את פתיחת הקליניקה הפרטית של אנאליס ובעיית האלכוהוליזם שלה. אוליבר מתחיל לעבוד בשביל אנאליס, והוא נפרד מקונור כי הוא לא יכול לסלוח לעצמו על כך שדחה את התקבלות הלימודים של קונור לאוניברסיטת סטנפורד. מקיילה ואשר מתקדמים שלב בזוגיות שלהם, וכך גם ווס ולורל. בהמשך העונה, מתגלה שווס הוא זה שמת, וכי הוא מת לפני השריפה. ושלורל נכנסה להריון מווס. אנאליס נעצרת על מותו של ווס, ופרנק מנסה לעזור לאנאליס "ומודה" כי הוא הרג את ווס. לאחר מכן נודע לנו שקונר הסתיר את זה שהוא היה בליל השריפה בבית של אנאליס, ומצא את ווס מחוסר הכרה במרתף לפני השריפה ופחד לספר זאת כדי שלא יקשרו אותו לרצח. בהמשך נודע כי אביה של לורל אחראי לחיסולו של ווס, ושלח מישהו להרג אותו משום שלא תמך בזוגיות שלו עם בתו. בפרק האחרון נודע לנו כי הבנאדם ששלח פגש את לורל במקרה, והוא חבר של המשפחה.

### עונה 4

אנאליס מנסה להתאושש מבעיית האלכוהול שלה בעזרת מטפל, ד"ר אייזיק רואה. היא מנתקת קשר עם הסטודנטים ועם בוני, שעוברת לעבוד במשרד התובע המחוזי המסייעת לתובע המחוזי טוד דנבר. לורל מגיעה למסקנה כי אביה אחראי לרצח של וס, והיא מתכננת לגנוב ראיות מפלילות ממשרד עורכי-הדין שלו בעזרתם של מקיילה, אוליבר, אשר ופרנק. במהלך גניבת הנתונים המפלילים, סיימון, חברם לכיתה, חושד שהם מתכננים להפליל אותו בגניבה. הוא מנסה להתעמת עם מקיילה, לורל, ואשר, אבל בטעות יורה לעצמו בראש באמצעות האקדח של לורל. פרנק בטעות מכה את לורל בבטנה ההריונית, מה שגורם לה ללדת מוקדם מדי ולעבור אשפוז בבית חולים. אביה של לורל מגיש בקשה למשמורת על הנכד שלו על ידי הגשת עדויות על התמכרות העבר של לורל ועל הבריאות הנפשית הלא-יציבה שלה לשופט. אמה של לורל מופיעה במפתיע כדי "לעזור" ללורל להילחם מול אביה, ופרנק ובוני מגלים קשר מסתורי בין אמה של לורל לבין וס והרוצח שלו, דומיניק. בינתיים, אנאליס מחפשת דרכים אלטרנטיביות לזכות בתביעה הייצוגית שלה, בעזרתו של קונור. היא בוחרת את נתניאל לייהי האב, אביו של נייט, בתור הפנים לתביעה שלה, לאחר שהוא נכנס למאסר עולם על רצח שביצע כתוצאה מאי-שפיות. אנאליס מצליחה לקחת את התיק של לייהי עד לבית המשפט העליון, בעזרתה של אוליביה פופ (כחלק מפרק קרוס-אובר בו העלילה של הסדרה שילבה את הדמויות הראשיות בסדרה "סקנדל"). לורל מגלה שאימה הייתה מעורבת גם כן בחיסול של וס, ומתעמתת איתה בחדר המלון שלה. סיימון, שמאושפז בבית חולים, מתעורר ומחליט לשתף פעולה עם אנאליס והצוות שלה אם הם ישיגו עבורו את הקבצים הלא-חוקיים, שיעזרו לו לקבל גרין-קארד בתור מדליף שחיתויות. בזמן שאוליבר מנסה לאתר את הקבצים שנמצאים על הכונן הקשיח שגנבו, אנאליס פונה לתוכנית חלופית, ויוצרת קשר עם טיגן פרייס, עורכת הדין של חורחה קסטיו. טיגן מסכימה לעזור ומוסרת לFBI מידע על הפעילות הבלתי-חוקית של חורחה. אנאליס סוחטת את חורחה לחתום על מסמך שיעביר את המשמורת על כריסטופר, בנה של לורל, בחזרה אליה, ובתמורה הוא יקבל בחזרה את הכונן הקשיח שמעיד על הפעילות הלא-חוקית שלו. כריסטופר חוזר למשמורת של לורל, אבל העדות של טיגן גורמת למעצרו של חורחה קסטיו, בחשד לעבירות שחיתות ולמעורבות ברצח של טוד דנבר, התובע המחוזי, שסיפק ללורל מידע שקשור לחיסול של וס. כדי למנוע מסיימון מלסחוט את הצוות של אנאליס, מקיילה מחליטה לגרום לגירוש שלו בחזרה לפקיסטן, כיוון שהוא נשא על עצמו נשק לא-חוקי בעבודה, מה שיוצר מתח בינה ובין אוליבר ואנאליס, שניסו לשכנע אותה שלא לעשות את זה.

### עונה 5

לאחר הניצחון של אנאליס בתביעה הייצוגית בבית המשפט העליון, היא מקווה להתחיל פרק חדש בחייה. אנאליס מתחילה לעבוד בחברה "קפלן אנד גולד" כדי שתוכל להשתמש במשאבים שלהם לתיקי התביעה הייצוגית שלה, ובמקביל חוזרת לעבוד באוניברסיטת מידלטון. מקיילה, אשר, לורל וקונור מתחילים את השנה השלישית שלהם באוניברסיטה ומבחינים בתלמיד חדש שהצטרף לשיעור של אנאליס - גבריאל מדוקס. פרנק מנסה לברר את הסיבה האמיתית להגעתו של גבריאל לאוניברסיטה, ואשר מצטרף לבוני במשרד התובע המחוזי כמתמחה לאחר שנכשל להצטרף לכיתה של אנאליס. בינתיים, קונור ואוליבר מתכננים את החתונה שלהם, בעוד שנייט מתחיל לעבוד במשרד התובע המחוזי יחד עם בוני. אנאליס חוזרת לבית המשפט המחוזי לאחר הניצחון בבית המשפט העליון עם התיק של נתניאל לייהי. אנאליס מנצחת את התיק, ונתניאל מועבר למתקן פסיכיאטרי בו הוא יטופל עד מותו. בוני מתחילה מערכת יחסים עם התובע הזמני, רונלד מילר. נייט מקבל לידיו תיק שנוגע לעברה של בוני, מה שמחזיר אותה לטראומה שעברה. בינתיים, לאור הניצחון בתיק של נתניאל לייהי, המושלת בירקהד מציעה לאנאליס עבודה במשרד שלה כדי לשפר את הסנגוריה הציבורית ולממן את הקליניקה שלה, מה שמוביל את אנאליס להתפטר מ"קפלן אנד גולד". תוך כדי ההעברה של נתניאל לייהי למתקן הפסיכיאטרי, הוא נהרג על ידי הסוהרים בטענה שניסה לתקוף אותם. לאחר מכן, אנאליס והתובע המחוזי מילר פותחים בחקירה רשמית לגבי נסיבות המוות של לייהי, אך חבר המושבעים קובע שהסוהרים זכאים. ביום החתונה של קונור ואוליבר, נייט מגלה שהתובע מילר היה זה שיצר קשר עם הסוהרים וככל הנראה הזמין את החיסול של אביו. מילר מכחיש את הקשר שלו לרצח, אבל כנקמה, נייט מכה אותו כמעט עד מוות. בוני מגיעה לאחר מכן, ולאחר שנייט מספר לה מה בן זוגה עשה, היא חונקת את מילר למוות ומשאירה לנייט לטייח את הרצח. במקביל, פרנק פורץ לבית של גבריאל בניסיון להבין את הסיבה שבגללה גבריאל הגיע ללמוד תחת אנאליס. תוך כדי החתונה, הוא מספר לאנאליס שגבריאל הוא בנו של סם קיטינג מנישואים קודמים, ושהוא הגיע לקליניקה שלה כדי לנסות ולגלות מה באמת קרה לאביו. נייט מצליח לטייח את הרצח, תוך כדי שהוא מפנה את החשד אל המושלת בירקהד. סוכנת הFBI קלייר טלסקו מנסה להוביל את גבריאל לעסקת חסינות דרך האשמתו בפעולת טרור תוך כדי הפגנה, אבל אנאליס מגנה עליו במשפט. טלסקו פונה לטיגן, אבל זו גורמת להשעייתה של טלסקו מהFBI לאחר שהשתיים מתנשקות. בחג המולד, לורל מקבלת שיחת טלפון מוזרה מאימה, שככל הנראה הייתה בתוכנית הגנת עדים לאחר שהעידה נגד אביה של לורל, חורחה קסטיו, מה שמוביל את לורל לחשוד שאימה נחטפה. המושלת בירקהד יוצרת קשר עם אנאליס, ונותנת לה צילומי אבטחה ונתוני שיחות טלפון שמעידים על כך שאמט קרופורד, הבוס של אנאליס, היה אחראי לרצח של נתניאל לייהי. לורל מקבלת לביתה חבילה ובה נמצאת הקרקפת של אימה, מה שמעיד על כך שהיא נרצחה על ידי משפחתה. אשר משתמש בזה כדי לטעון שהסוכנת טלסקו כשלה להגן על סנדרין, כחלק מתוכנית הגנת העדים, מה שמוביל את הFBI לפטר את טלסקו סופית. בוני משיגה את צילומי האבטחה מאותו יום בו אמט, כביכול, ביקר את נתניאל, ומגלה שעורך הדין שביקר את נתניאל לא היה אמט, אלא זאווייר קאסטיו, אחיה של לורל. דרך פלאשבקים, מתגלה כי מילר לא היה זה שעמד מאחורי הרצח של נתניאל, ולמעשה אפילו ניסה למנוע אותו, ושהסוהרים נשכרו על ידי זאווייר עצמו. אנאליס ולורל הולכות לדבר עם זאווייר, אבל הוא מכחיש את הקשר שלו לרצח של לייהי. למרות שהFBI שחרר את קרופורד, המושלת בירקהד מאשימה אותו ברצח של לייהי בשידור חי. לאחר שאנאליס ולורל עוזבות את המלון בו זאווייר שוהה, אמט מקבל התקף לב במשרדו לאחר שהורעל למוות, ככל הנראה על ידי משפחת קאסטיו. בסצנה האחרונה של העונה, לורל נעלמת יחד עם כריסטופר, שנחטף ממיטתו בזמן שקונור ואוליבר היו אמורים להשגיח עליו.

### עונה 6

בעקבות היעלמותם של לורל וכריסטופר ומותו של אמט קרפורד בסוף העונה הקודמת, אנאליס חווה משבר וצורכת סמים רבים עד למנת יתר ומאוחר יותר מאשפזת את עצמה במכון גמילה מתוך רגשי אשמה. לאחר שהשלימה עם מעשי העבר שלה, היא חוזרת בדיוק בזמן כדי לעזור לתלמידים המצטיינים הנותרים לסיים את הסמסטר האחרון שלהם ללימודי משפטים ולנסות למצוא את לורל וכריסטופר. בינתיים, מקיילה, קונור ואשר ממשיכים לחפש אחר לורל וכריסטופר ומתכוננים למסיבת הסיום שלהם. התוכניות משתנות כאשר ה-FBI, לפי בקשת המושלת בירקהד, פותחים בחקירה יסודית על אנאליס, הסטודנטים והעמיתים שלה, ועל כל רצח ומעשי עבירה שבוצעו על ידיהם בשש העונות האחרונות, מה שמכריח אותם להחליט בחירות דרסטיות להישרדות, שישנו את חייהם ואת עתידם לנצח. האם הם יצליחו להתחמק מרצח?

דמויות
------

### דמויות ראשיות

| שחקן | דמות | עונה |
| --- | --- | --- |
| 1 | 2 | 3 | 4 | 5 | 6 |
| ויולה דייוויס | **פרופסור אנאליס קיטינג** | ראשי |
| בילי בראון | **הבלש נייט לייהי** | ראשי |
| אלפרד אינוק | **וס גיבינס**/**כריסטופר קסטיו המבוגר** (עונה 6) | ראשי | אורח |  | אורח |
| ג'ק פלאהי | **קונור וולש** | ראשי |
| אייז'ה נעמי קינג | **מקיילה פראט** | ראשי |
| מאט מקגורי | **אשר מילסטון** | ראשי |
| קרלה סוזה | **לורל קסטיו** | ראשי | אורח |
| צ'ארלי וובר | **פרנק דלפינו** | ראשי |
| ליזה וייל | **בוני וינטרבוטום** | ראשי |
| קייטי פינדלי | **רבקה סאטר** | ראשי | אורח |  |
| קונרד ריקמורה | **אוליבר האמפטון** | חוזר | ראשי |
| רום פלין | **גבריאל מאדוקס** |  | אורח | ראשי |
| אמירה ואן | **טייגן פרייס** |  | חוזר | ראשי |
| טימותי האטון | **אמט קרופורד** |  | ראשי |  |

* **פרופסור אנאליס קיטינג, אסקווייר** (ויולה דייוויס): סנגורית מבריקה ופרופסורית למשפטים שמלמדת קורס בשם "איך להתחמק מרצח" באוניברסיטת מידלטון בפילדלפיה (עונות 1–3), ולאחר מכן פותחת קליניקה בשיתוף פעולה עם חברת "קפלן וגולד" במטרה לסייע משפטית לאנשים עניים שלא יכולים להרשות לעצמם עורך דין. נחשבת למורה קשוחה במיוחד.
* **הבלש נייט לייהי** (בילי בראון): בלש במשטרת פילדלפיה. מנהל רומן עם אנאליס לסירוגין לאורך הסדרה. בעונה 3 מתחיל לעבוד במשרד התובע המחוזי של פילדלפיה.
* **ווס גיבינס**; נולד בשם כריסטוף אדמונד (אלפרד אינוק) (עונות 1 - 3; אורח - עונות 4, 6): סטודנט למשפטים ואחד מחמשת הסטודנטים המצטיינים שבחרה אנאליס, שכינויהם הוא - קיטינג 5. ניהל מערכת יחסים עם רבקה, מה שעירב את הסטודנטים בפרשת הרצח של לילה סטנגרד לאורך העונה הראשונה. נהרג בשריפת הבית של אנאליס בעונה 3. הכניס את לורל להריון.
* **קונור וולש** (ג'ק פלאהי): סטודנט למשפטים שנבחר לקיטינג 5, מניפולטיבי ומוכן להתלכלך כדי לעשות את העבודה. מאוחר יותר מתפתחת בינו לבין אוליבר מערכת יחסים ונישואים. הוא מתגרש מאוליבר בסוף עונה 6, לאחר שמסרב לקבל עסקת טיעון שתמנע ממנו מלהיכנס לכלא על הפשעים שביצע.
* **מקיילה פראט** (אייז'ה נעמי קינג): תלמידה שאפתנית שרוצה להיות מצליחה כמו אנאליס, נבחרה לקיטינג 5. בגדה באנאליס בסוף עונה 6, וקיבלה עסקת טיעון מהFBI כדי להעיד עדות שקר נגד אנאליס, מה שעלה לה בקשר עם שאר הקיטינג 5. הפכה לשופטת בעצמה לאחר שסיימה את לימודיה.
* **אשר מילסטון** (מאט מקגורי): סטודנט למשפטים שנבחר לקיטינג 5, מנהל מערכת יחסים עם מקיילה בעונות 3–4. נרצח על ידי הסוכנת פולוק באמצע העונה ה6, כדי לאפשר לFBI להפליל את קונור ומקיילה ברצח, ובכך להכריח אותם לקבל עסקת טיעון.
* **לורל קסטיו** (קרלה סוזה) (עונות 1 - 5; אורחת - עונה 6): סטודנטית שנבחרה לקיטנג 5, באה ממשפחה עמידה במקסיקו, אביה מנהל אימפריית פשע. נולד לה ילד בעונה 4. נמלטה מפילדלפיה בסוף עונה 5, מפחד שאחיה, זאווייר, יבוא לרדוף אותה ואת בנה. חזרה בסוף עונה 6 כדי להעיד לטובת אנאליס.
* **אוליבר האמפטון** (קונרד ריקמורה): מומחה טכנולוגיית מידע שקונור מפתה בפגישתם הראשונה על מנת להשיג מידע לתיק שעבד עליו, מאוחר יותר מתפתחת ביניהם מערכת יחסים. הופך למומחה המחשבים של אנאליס בעונות 3, 5, ו6.
* **פרנק דלפינו** (צ'ארלי ובר): עובד בחברה של אנאליס, אינו עורך דין, אך מטפל במשימות מיוחדות הדורשות שיקול דעת. ביצע פשעים רבים לאורך הסדרה, ביניהם רצח. בנם של סם והאנה קיטינג (נולד כתוצאה מגילוי עריות). נהרג לאחר שרצח את המושלת בירקהד בסוף העונה 6.
* **בוני וינטרבוטום** (ליזה וייל): עו"ד עמיתה במשרדה של אנאליס ויד ימינה, שעברה מלא בטראומות ואירועים מחרידים. שפחה נרצעת של אנאליס. עובדת במשרד התובע המחוזי בעונות 4–6. נהרגה יחד עם פרנק לאחר שהרג את המושלת בירקהד בסוף עונה 6.
* **אמט קרופורד** (טימותי האטון) (עונה 5): הבעלים של "קפלן וגולד", מת בסוף העונה. ככל הנראה נרצח על ידי זאווייר קסטיו או המושלת בירקהד.
* **גבריאל מדוקס** (רום פלין) (עונות 5 - 6; אורח - עונה 4): בחור מסתורי ועורך דין לזכויות אזרח המגיע ללמוד באוניברסיטת מידלטון אשר להוט לחקור את אנאליס ואת הקיטינג 5. מנהל רומן עם מקיילה. בנו של סם קיטינג מנישואיו עם ויויאן מדוקס. רצח את בן הזוג של אמו.
* **טיגן פרייס** (אמירה ואן) (עונות 4 - 6): עו"ד מבריקה בקפלן וגולד, המשרד שמייצג את אבא של לורל. לאחר רציחתו של המנכ"ל, הופכת למנהלת שותפה בחברה. לאחר סיום המשפט של אנאליס, השתיים מתחתנות.

### דמויות משנה

* **רבקה סאטר** (קייטי פינדלי) (עונה 1, אורחת בעונה 2): שכנתו ובת זוגו של וס. סוחרת סמים לשעבר. חשודה ברצח של לילה סטנגרד. נרצחה על ידי בוני, שחשדה שרבקה רצחה את ליילה.
* **גריפין אוריילי** (לני פלאט) (עונה 1): בן זוגה של לילה סטנגרד, שנחשד ברצח שלה.
* **וונדי פארקס** (אליסה ריינר) (עונה 1): התובעת בתיק הרצח של לילה סטנגרד.
* **רודי וולטרס** (ג'ק מייקסל) (אורח בעונה 1): הדייר הקודם בדירתו של וס. סומם על ידי רבקה כדי למנוע ממנו מלהעיד במשפט שלה. מאושפז בבית חולים לאחר שחווה הזיות בעקבות השימוש בסמים.
* **ד"ר האנה קיטינג** (מרשה גיי הארדן) (עונה 1; אורחת בעונה 6): אחותו של סם קיטינג וגיסתה של אנאליס שמפנה אצבע מאשימה לאנאליס על רצח אחיה. פסיכולוגית במקצועה. נרצחה בהוראת המושלת בירקהד.
* **פרופסור סם קיטינג** (טום וריקה): פסיכולוג, בעלה של אנאליס שניהל רומן עם לילה סטנגרד. נדקר בצווארו על ידי ווס לאחר שניסה לחנוק את רבקה למוות (עונה 1, אורח בעונות 3 - 6)
* **ויליאם מילסטון** (ג'ון פוסיי) (עונות 1 - 2): אביו של אשר. מתאבד לאחר שנחשפו פרשיות שחיתות ואף אונס שאותן הוא סייע לטייח.
* **לילה סטנגרד** (מייגן וסט) (עונה 1): נערת אחווה בקולג' שניהלה רומן עם סם קיטינג ונכנסה להריון ממנו. נרצחה על ידי פרנק, לבקשתו של סם.
* **אופיליה הארקנס** (סיסלי טייסון) (הופעות אורח בעונות 1 - 6): אמה של אנאליס. אובחנה כחולת דמנציה בעונה 3. הלכה לעולמה מספר שנים לאחר סיום המשפט של אנאליס. רצחה את קלייד הארקנס, דוד של אנאליס, לאחר שגילתה כי הוא תקף מינית את אנאליס.
* **איב רות'לו** (פמקה ינסן) (עונה 2; אורחת בעונות 3, 6-5): עורכת דין המתמחה בתיקים שנידונו למוות, המאהבת לשעבר של אנאליס.
* **רוז אדמונד** (קלסי סקוט) (עונה 2): אמו של וס גיבינס. מכרה של אנאליס. התאבדה כשוס היה ילד כדי למנוע ממשפחת מאהוני מלרדוף אותם, לאחר שגרמה להפסד שלהם במשפט.
* **וולאס מאהוני** (אדם ארקין) (עונה 2): סבו של וס שנחשד להיות אביו. נורה בראשו על ידי פרנק. שכר בעבר את פרנק כדי שיתנגש ברכב של אנאליס.
* **אמילי סינקלייר** (שרה בורנס) (עונה 2; אורחת בעונה 1): התובעת בתיק של האחים האפסטל. נדרסת למוות על ידי אשר.
* **קיילב הפסטל** (קנדריק סמפסון) (עונה 2): הלקוח של אנאליס שמואשם ברצח הוריו המאמצים. בסוף העונה, הוא מתאבד לאחר שמתגלות ראיות חדשות שמפלילות אותו ברצח.
* **קת'רין הפסטל** (איימי אוקודה) (עונה 2): הלקוחה של אנאליס שמואשמת ברצח הוריה המאמצים. נכנסה לכלא על כך שלכאורה ירתה באנאליס.
* **פיליפ ג'סאפ** (ג'פרסון וייט) (עונה 2): בן דודם ואחיהם למחצה של קיילב וקת'רין. נחשד ברצח של בני הזוג הפסטל. ניהל מערכת יחסים עם קת'רין. שימש כעד נגד קיילב בסוף עונה 2.
* **לוי ויסקוט** (מאט כהן) (עונה 2): אחיה האומן של רבקה. הופלל בסחר בסמים על ידי פרנק.
* **טוד דנבר** (בניטו מרטינז) (עונות 2 - 4): התובע הכללי של העיר פילדלפיה. נהרג בתאונת דרכים בסוף עונה 4.
* **ד"ר סוראיה הארגרוב** (לורן ולז) (עונה 3; אורחת - עונה 4): הנשיאה החדשה של אוניברסיטת מידלטון, אלכוהוליסטית שמתחברת לאנאליס.
* **סיימון דרייק** (בזאד דאבו) (עונות 3 - 4): תלמיד חדש בקליניקה של אנאליס. הומוסקסואל בארון. גורש בחזרה לפקיסטן בעונה 4.
* **חורחה קסטיו** (אסאי מורלס) (עונות 3–4, 6): אביהם של לורל וזאווייר שמחזיק באימפריית פשע בנוסף להיותו איש עסקים בעל חברת טלקום. נדקר למוות על ידי שני אסירים שפעלו עבור לורל וטיגן.
* **זאווייר קסטיו** (חררדו סלאסקו) (עונות 4–6): אחיה של לורל. נשלח על אביו לאיים על כל האנשים שמנסים להפיל אותו. מקושר למושלת בירקהד. סייע לארגן את הרצח של נייט לייהי האב. נרצח על ידי נייט לייהי הבן.
* **אייזק רואה** (ג'ימי סמיטס) (עונה 4): הפסיכולוג של אנאליס. מנסה להיגמל מסמים אופיודיים (הרואין, בפרט). בתו מתה ממנת יתר. מת מכשל כליות בסוף עונה 4.
* **נייט לייהי האב** (גלין טורמן) (עונות 4 - 5): אביו של נייט שנמצא במעצר שנים ארוכות ואנאליס מייצגת אותו בתיק על מנת שיקבל טיפול מקצועי, תיק שמגיע עד לבית המשפט העליון. נורה בראשו על ידי הסוהרים שהיו אחראים על העברתו למתקן פסיכיאטרי.
* **המושלת לין בירקהד** (לורה אינס) (עונות 5 - 6): המושלת של פילדלפיה, והנבלית הראשית של הסדרה בעונות 5 ו6. מנסה להפיל את אנאליס קיטינג כדי למנוע ממנה מ"להחזיר עבריינים מסוכנים לרחובות", לדבריה. הזמינה את החיסול של מספר דמויות בסדרה, ביניהן נייט לייהי האב, אמט קרופורד, האנה קיטינג, ועוד. נורתה למוות על ידי פרנק בפרק האחרון של הסדרה במטרה להגן על אנאליס.
* **רונלד מילר** (ג'ון הנסלי) (עונה 5; אורח - עונה 4): התובע הכללי החדש לאחר רציחתו של דנבר. מנהל זוגיות עם בוני. בסוף עונה החמישית נרצח על ידי נייט ובוני, לאחר שהופלל ברצח של נייט לייהי האב.
* **ויויאן מדוקס** (מרשה סטפני בלייק) (עונה 6): אימו של גבריאל, ואשתו הראשונה של סם קיטינג. מכרה של אנאליס מהעבר.
* **ויק סלומון** (ריי קפמבל) (עונה 6): עורך דין מצליח, שמתגלה כאביה של מקיילה.
* **קלואי מילסטון** (קלן קולמן) (עונה 6): אחותו של אשר שצצה כדי לשכנע את אשר לשתף פעולה עם ה-FBI.

סקירת הסדרה
-----------

 ערך מורחב – **המדריך לרוצח - פרקים**  

| עונה | פרקים | שודרה לראשונה (ארצות הברית) | ממוצע צופים(במיליונים) |
| --- | --- | --- | --- |
| הפרק הראשון | הפרק האחרון |
|  | 1 | 15 | 25 בספטמבר 2014 | 26 בפברואר 2015 | 11.40 |
|  | 2 | 15 | 24 בספטמבר 2015 | 17 במרץ 2016 | 10.26 |
|  | 3 | 15 | 22 בספטמבר 2016 | 23 בפברואר 2017 | 7.91 |
|  | 4 | 15 | 28 בספטמבר 2017 | 15 במרץ 2018 | 6.42 |
|  | 5 | 15 | 27 בספטמבר 2018 | 28 בפברואר 2019 | 5.15 |
|  | 6 | 15 | 26 בספטמבר 2019 | 14 במאי 2020 | טרם פורסם |

הפקה
----

ויולה דייוויס משחקת את התפקיד הראשי
### פיתוח

ב-19 באוגוסט 2013, קנתה רשת ABC את הרעיון המקורי מחברת ההפקה ShondaLand, שיסדה שונדה ריימס. התסריט לפרק הפיילוט נכתב על ידי מפיק הפיקוח של "האנטומיה של גריי", פיטר נובאק. ABC הזמינה את הפיילוט ב-19 בדצמבר 2013. פרק הפיילוט צולם בלוס אנג'לס, קליפורניה; באוניברסיטת דרום קליפורניה ובפילדלפיה, פנסילבניה. הפרק הופק על ידי מייקל אופר. ב-8 במאי 2014, הפכה ABC את הפיילוט לסדרה שתשודר במהלך משבצת השידור השנתית 15–2014. באיגוד העיתונאים של מבקרי הטלוויזיה ביולי 2014, הוכרז כי "המדריך לרוצח" תהיה סדרה מוגבלת עם רק 15 או 16 פרקים לעונה. הכמות הקטנה של מספר הפרקים נובע מהעסקה לכוכבת הסדרה דייוויס. ב-9 באוקטובר 2014, סגרה ABC עונה מלאה עם 15 פרקים.

### ליהוק

ב-21 בינואר 2014, לוהק השחקן הראשון בסדרה, מאט מקגורי, שמגלם סטודנט למשפטים. במהלך פברואר ומרץ 2014, לוהקו שחקנים נוספים - אייז'ה נעמי קינג, ג'ק פלאהי, אלפרד אינוק וקרלה סוזה - כולם בתור סטודנטים למשפטים. קייטי פינדלי לוהקה בתור סטודנטית סוחרת סמים, וצ'ארלי ובר בתור עמיתה של פרופסור קיטינג. בילי בראון לוהק בתור המאהב של פרופסור קיטינג, טום וריקה בתור בעלה של פרופסור קיטינג וליזה וייל בתור אחת העמיתים של קיטינג. ב-25 בפברואר, פורסם כי ויולה דייוויס לוהקה לתפקיד הראשי של פרופסור קיטינג. ב-4 בנובמבר 2014, נודע כי זוכת פרס האוסקר מרשה גיי הארדן לוהקה לתפקיד משנה סודי בחצי השני של העונה הראשונה. ב-15 בדצמבר 2014, פורסם כי זוכת פרס אמי סיסלי טייסון תופיע בפרק אחד בחצי השני של העונה הראשונה.

שידור
-----

"המדריך לרוצח" משודרת בימי חמישי בשעה 22:00 בארצות הברית. רשת ABC הזיזה את "האנטומיה של גריי" ואת "סקנדל" לשעות 20:00 ו-21:00, מה שיוצר שידור לאורך כל הערב בימי חמישי של סדרות שהופקו כולן על ידי שונדה ריימס, דבר נדיר בטלוויזיה האמריקאית. ב-14 ביולי 2014, הוכרז כי הסדרה תעלה לשידור ב-25 בספטמבר 2014.

בישראל משודרת הסדרה בערוץ HOT3 וניתנת לצפייה ב-HOT VOD.

קבלה
----

### רייטינג

| עונה | משבצת שידור | פרקים | בכורה | סיום | ממוצע צופים
(במיליונים) |
| --- | --- | --- | --- | --- | --- |
| תאריך | צופים
(במיליונים) | תאריך | צופים
(במיליונים) |
| 1 | ימי חמישי 22:00 | 15 | 25 בספטמבר 2014 | **14.12** | 26 בפברואר 2015 | **8.99** | **11.40** |
| 2 | ימי חמישי 22:00 | 15 | 24 בספטמבר 2015 | **8.38** | 17 במרץ 2016 | **5.29** | **10.26** |
| 3 | ימי חמישי 22:00 | 15 | 22 בספטמבר 2016 | **5.11** | 23 בפברואר 2017 | **4.92** | **7.91** |
| 4 | ימי חמישי 22:00 | 15 | 28 בספטמבר 2017 | **3.96** | 15 במרץ 2018 | **3.83** | **6.42** |
| 5 | ימי חמישי 22:00 | 15 | 27 בספטמבר 2018 | **2.93** | 
28 בפברואר 2019
 | **2.76** | **2.76** |

### ביקורת

הסדרה זכתה לביקורות חיוביות. האתר Rotten Tomatoes העניק לעונה הראשונה דירוג של 86% המבוסס על 57 ביקורות, עם רייטינג ממוצע של 6.9/10. הקונצנזוס הביקורתי של האתר כתב: "'המדריך לרוצח' לא מקורית מבחינת רעיונות, אך מספקת ריגושים עם תפניות מלודרמטיות ותפקיד ראשי שובה לב". האתר Metacritic העניק לעונה הראשונה של הסדרה ציון של 68 מתוך 100, המבוסס על 30 ביקורות, המציין "ביקורות חיוביות באופן כללי".

מארי מק'נמארה מלוס אנג'לס טיימס כתבה על הביצוע של ויולה דייוויס בסדרה: "כל העיניים על דייוויס, זוכת פרס טוני ומועמדת לפרס אוסקר. מגנטי ומאיים, דייוויס יוצרת משטח נוקם ונוטר שמתחתיו מהבהבים כל מיני רגשות מבוהלים. תשוקה ופחד, ודאות, פקפוק עצמי ונחישות מופיעים כהרף עין עם זווית של מבט חטוף, הורדת עפעף ולאחר מכן משוחררים כאילו מעולם לא היו שם". מליסה מארז מאנטרטיינמנט ויקלי הגדירה את הביצוע של דייוויס "מרובד בצורה עוצמתית". דייוויד הינקל מניו יורק דיילי ניוז, אמר כי הסדרה לא מביאה מספיק כיף למסך בניגוד לסדרות האחרות של שונדה ריימס, "האנטומיה של גריי" ו"סקנדל". פרזיאר מור מ-Associated Press, כתב כי הסדרה "מבטיחה להיות מפותלת, מרושעת, אפלה ומהנה. ומככבת בה ויולה דייוויס, שמביאה חיים לדמות מלאת חישובים ומסתורין אינסופיים".

העונה השנייה גם זכתה לביקורות חיוביות. באתר Rotten Tomatoes, יש לה 100 אחוזי תמיכה, המבוססים על 10 ביקורות, עם רייטינג ממוצע של 8.5 מתוך 10. לסלי ברוק מ-Paste Magazine, שיבחה את העונה השנייה וכתבה: "לא הייתי מוציאה מכלל אפשרות שהמדריך לרוצח, שהפכה את קווי העלילה של כל הסדרות של רשת ABC על ראשיהן והראתה שאין דבר שהוא בלתי אפשרי, תכניס גילוי עריות לתוך תערובת מקרית". ברוק העניקה לסדרה ציון של 9 מתוך 10. קיין אנדרסון מאנטרטיינמנט ויקלי, כתב שעם דייוויס ככוכבת הסדרה אפשר להתחמק מכל דבר.

גם העונה השלישית זכתה לביקורות חיוביות. באתר Rotten Tomatoes, מחזיקה הסדרה ב-80 אחוזי תמיכה, המבוססים על 5 ביקורות.

פרסים ומועמדויות
----------------

| שנה | פרס | קטגוריה | מועמד | תוצאה |
| --- | --- | --- | --- | --- |
| 2014 | פרסי המכון הסרטים האמריקאי | תוכנית הטלוויזיה של השנה | **זכייה** |
|  פרס TV Guide | סדרת טלוויזיה חדשה אהובה | **מועמדות** |
| 2015 | פרסי ה-BET | השחקנית הטובה ביותר | ויולה דייוויס | **מועמדות** |
| פרסי ה-EWwy | סדרת הדרמה הטובה ביותר | **מועמדות** |
| פרסי ה-GLAAD ה-26 | סדרת דרמה מצטיינת | **זכייה** |
| פרסי גלובוס הזהב ה-72 | השחקנית הטובה ביותר בסדרת טלוויזיה – דרמה | ויולה דייוויס | **מועמדות** |
| פרסי ה-NAACP Image ה-46 | סדרת דרמה מצטיינת | **זכייה** |
| שחקנית מצטיינת בסדרת דרמה | ויולה דייוויס | **זכייה** |
| שחקנית משנה מצטיינת בסדרת דרמה | אייז'ה נעמי קינג | **מועמדות** |
| שחקן משנה מצטיין בסדרת דרמה | אלפרד אינוק | **מועמדות** |
| פרסי בחירת הקהל ה-41 | סדרת דרמה חדשה אהובה | **מועמדות** |
| שחקנית אהובה בסדרת טלוויזיה חדשה | ויולה דייוויס | **זכייה** |
| פרסי האמי לבידור בפריים טיים ה-67 | שחקנית ראשית מצטיינת בסדרת דרמה | ויולה דייוויס | **זכייה** |
| שחקנית אורחת מצטיינת בסדרת דרמה | סיסלי טייסון | **מועמדות** |
| פרסי גילדת שחקני המסך ה-21 | ביצוע מצטיין על ידי שחקנית בסדרת דרמה | ויולה דייוויס | **זכייה** |
| 2016 | פרסי גלובוס הזהב ה-73 | השחקנית הטובה ביותר בסדרת טלוויזיה – דרמה | ויולה דייוויס | **מועמדות** |
| פרסי ה-NAACP Image ה-47 | סדרת דרמה מצטיינת | **מועמדות** |
| שחקנית מצטיינת בסדרת דרמה | ויולה דייוויס | **מועמדות** |
| שחקנית משנה מצטיינת בסדרת דרמה | סיסלי טייסון | **מועמדות** |
| שחקן משנה מצטיין בסדרת דרמה | אלפרד אינוק | **מועמדות** |
| פרסי בחירת הקהל ה-42 | סדרת דרמה אהובה | **מועמדות** |
| שחקנית דרמה אהובה – טלוויזיה | ויולה דייוויס | **מועמדות** |
| פרסי גילדת שחקני המסך ה-22 | ביצוע מצטיין על ידי שחקנית בסדרת דרמה | ויולה דייוויס | **זכייה** |

קישורים חיצוניים
----------------

ויקישיתוף מדיה וקבצים בנושא **המדריך לרוצח** בוויקישיתוף
* 

* אתר האינטרנט הרשמי של המדריך לרוצח (באנגלית)
* המדריך לרוצח, ברשת החברתית פייסבוק

* המדריך לרוצח, ברשת החברתית אקס (טוויטר)

* המדריך לרוצח, ברשת החברתית אינסטגרם

* "המדריך לרוצח", במסד הנתונים הקולנועיים IMDb (באנגלית)

* "המדריך לרוצח", באתר נטפליקס

* "המדריך לרוצח", באתר Rotten Tomatoes (באנגלית)

* "המדריך לרוצח", באתר Metacritic (באנגלית)

* "המדריך לרוצח", באתר Hulu סדרות (באנגלית)

* "המדריך לרוצח", במסד הנתונים הקולנועיים KinoPoisk (ברוסית)
* נטע חוטר, ‏עת להרוג: "המדריך לרוצח" כיפית וממכרת, באתר ‏מאקו‏, 4 בינואר 2015 (הקישור אינו פעיל, 13 בפברואר 2017)
* סמדר שילוני, "המדריך לרוצח": מי החביא את הגופה שלי?, באתר ynet, 5 בינואר 2015

הערות שוליים
------------

1. ↑  Full 2014-15 TV Season Series Rankings: Football & ‘Empire’ Ruled
2. ↑  Moraes, Lisa de (2016-05-26). "Full 2015-16 TV Season Series Rankings: 'Blindspot', 'Life In Pieces' & 'Quantico' Lead Newcomers". *Deadline* (באנגלית אמריקאית). נבדק ב-2018-11-24.

|  |  |  |
| --- | --- | --- |
| **הקודם**:**2013–2014: סקנדל** | **פרס NAACP Image – סדרת הדרמה הטובה ביותר**  **2015: המדריך לרוצח**  | **הבא**:**2016: אימפריה** |